## L’hospital La Fe aconseguix l’implant número 1.000 de vàlvula aòrtica sense cirurgia oberta

*** El centre realitza cada mes més de 20 procediments d’esta classe en els quals la vàlvula es porta plegada fins al cor a través d’un tub
* És una tècnica menys invasiva que la cirurgia, amb la qual cosa el temps de recuperació i les possibles complicacions són inferiors**

L’Hospital Universitari i Politècnic La Fe ha aconseguit l’implant número 1.000 de vàlvula aòrtica sense cirurgia oberta. El procediment consistix a implantar una vàlvula cardíaca a través d’un catèter, un tub que es porta fins al cor des d’una artèria, habitualment de l’engonal, i que permet que la nova vàlvula avance plegada pel seu interior.

En el procediment de selecció de pacients participa el cardiòleg clínic i el cirurgià cardíac, és l’anomenat Heart-Team. A més, en la intervenció, és imprescindible el Servici d’Anestèsia i, en algunes ocasions, també la col·laboració del Servici de Cirurgia Cardíaca.

“Una vegada en el cor, la nova vàlvula s’allibera i, en expandir-se, ‘esclafa’ la vàlvula ‘antiga’, que queda substituïda així per la nova. Es tracta d’una tècnica percutània mínimament invasiva i, per tant, no requerix cirurgia oberta, és a dir, no és necessari obrir el pit per a realitzar el procediment, és suficient amb la punció de l’artèria amb una agulla per a introduir el catèter”, segons ha explicat el cap de secció de la Unitat d’Hemodinàmica i Cardiologia Intervencionista de La Fe, Jose Luis Díez Gil.

Està tècnica va començar a utilitzar-se fa 14 anys en La Fe amb pacients que tenien una estretor important de la vàlvula aòrtica del cor i que no eren candidats a cirurgia a cor obert per l’alt risc.

No obstant això, els avanços tant en la tècnica d’implant com en els models de pròtesis valvulars han permés estendre el seu ús a pacients amb estenosi aòrtica greu (l’estretor de la vàlvula aòrtica) per damunt dels 65 anys i amb risc intermedi o alt per a cirurgia, així com a pacients amb 75 anys o més independentment del risc quirúrgic.

El procediment, tal com ha detallat el doctor Díez Gil, té principalment tres avantatges: “Com que és una tècnica menys invasiva que la cirurgia, el temps de recuperació i d’estada a l’hospital és inferior. També hi ha menys risc de complicacions com ara infeccions o lesions traumàtiques en el tòrax. Tot això permet una incorporació més ràpida de la persona a les activitats diàries i laborals”.

“Actualment, es duen a terme més de 20 implants al mes amb molt bons resultats. En concret, l’èxit de la intervenció en 2023 va ser del 98 %, al nivell dels millors centres nacionals i internacionals”, segons el balanç d’activitat oferit pel cap del Servici de Cardiologia de La Fe, Luis Martínez Dolz.

Es tracta d’un procediment, en paraules del gerent de La Fe, José Luis Poveda, “que representa un avanç significatiu en el tractament d’estos pacients perquè es minimitzen els riscos i que és possible gràcies a la tecnologia i al personal altament capacitat amb què comptem en el nostre hospital”.

**Centre de referència nacional**

La Unitat d’Hemodinàmica que assumix la col·locació de vàlvula aòrtica pertany al Servici de Cardiologia de l’Hospital La Fe. A més, forma part d’un CSUR (centres, servicis i unitats de referència) del Sistema Nacional de Salut dedicat a les cardiopaties congènites de l’adult, i desenrotlla activitat docent i investigadora.

En concret, organitza cursos de formació d’àmbit nacional i internacional, participa en congressos i retransmet intervencions d’alta complexitat en cursos de l’especialitat. La Unitat ha participat en nombrosos estudis clínics i els ha liderat, i ha publicat en revistes científiques d’alt impacte.

Fecha: 20/10/2024